Informatīvais ziņojums

“Par Eiropas Savienības Vispārējo lietu padomes un Vispārējo lietu padomes (50. panta formāta) 2017. gada 12. decembra sanāksmēs izskatāmajiem jautājumiem”

**1. Eiropas Savienības Ministru padomes sanāksmes darba kārtība**

2017. gada 12. decembrī Briselē notiks Eiropas Savienības (turpmāk – ES) Vispārējo lietu padomes (turpmāk – VLP) sanāksme. Darba kārtībā ir iekļauti šādi jautājumi:

1. Gatavošanās 14.-15. decembra Eiropadomei – secinājumu projekts;
2. Eiropadomes secinājumu ieviešana;
3. Likumdošanas plānošana – kopējā Padomes, Eiropas Komisijas un Eiropas Parlamenta deklarācija par starpiestāžu programmu;
4. 2018. gada Eiropas semestris – Ikgadējais izaugsmes ziņojums.

2017. gada 12. decembrī Briselē notiks arī VLP 50. panta formāta sanāksme. Sanāksmē plānots sagatavot 15. decembra Eiropadomes sanāksmi 50. panta formātā.

1. **Gatavošanās 14.-15. decembra Eiropadomei – secinājumu projekts**

VLP plānota diskusija par 14. decembra Eiropadomes secinājumu projektu. Informatīvā ziņojuma sagatavošanas brīdī secinājumu projekts nav pieejams.

14. decembra Eiropadomes darba kārtībā šobrīd ir divi jautājumu bloki: drošība un aizsardzība; sociālā dimensija, izglītība un kultūra. Eiropadomē arī plānota tematiska diskusija par tālāko darbu migrācijas izaicinājumu risināšanā, pievēršoties gan ārējai, gan iekšējai dimensijai. Secinājumi migrācijas jautājumā nav plānoti.

Sagaidāms, ka **drošības un aizsardzības blokā** Eiropadome paudīs atbalstu Pastāvīgās strukturētās sadarbības (PESCO) uzsākšanai. Eiropadome izvērtēspaveikto arī citos drošības un aizsardzības jautājumos, tostarp Eiropas Aizsardzības rūpniecības atbalsta programmas priekšlikuma un ES un NATO sadarbības īstenošanā.

**Sociālajos, izglītības un kultūras** jautājumos secinājumi tiks pieņemti, balstoties uz 17. novembrī notikušā Gēteborgas Sociālā samita rezultātiem. Sagaidāms, ka Eiropadome paudīs gandarījumu par samitā proklamēto Eiropas Sociālo tiesību pīlāru. Balstoties uz Zviedrijas premjerministra S.Levēna un Eiropas Komisijas (turpmāk – EK) prezidenta Ž.K. Junkera kopīgo ziņojumu par samitu, kas tika izplatīts 28. novembrī, Eiropadome sniegs vadlīnijas tālākajam darbam sociālajā jomā.

Sagaidāms, kaizglītības un kultūras jomā Eiropadome aicinās turpināt darbu pie tādiem jautājumiem, kā, piemēram, Erasmus+ programmas paplašināšanu, partnerattiecību stiprināšana starp augstākās izglītības iestādēm un Eiropas universitāšu tīkla izveide, valodu apguves veicināšana, mobilitātes un kultūras aktivitāšu veicināšana.

Tematiskā diskusija par tālāko darbu **migrācijas** jomā notiks uzdarba dokumentabāzes.Informatīvā ziņojumaizstrādes brīdī tas vēl nav pieejams.

**Latvijas nostāja:**

**Drošības un aizsardzības** jomā atzinīgi vērtējam 11. decembra Ārlietu padomē 23 dalībvalstu, t.sk. Latvijas, parakstīto notifikāciju par Pastāvīgo strukturēto sadarbību, kas iesniegta Savienības Augstajai pārstāvei ārlietās un drošības politikas jautājumos. Sagaidām, ka lēmums par Pastāvīgās strukturētās sadarbības uzsākšanu tiks pieņemts 11. decembra Ārlietu padomē. Latvija pievienosies Nīderlandes iesniegtajam projektam par pārrobežu militārā transporta pārvietošanas procedūru vienkāršošanu un standartizēšanu jeb “militārās mobilitātes” izveidošanu.

Latvija augstu novērtē ES un NATO sadarbības ietvaros sasniegtos rezultātus un uzsver nepieciešamību attīstīt sadarbību. Latvijai īpaši svarīga ir sadarbība hibrīdā apdraudējuma novēršanā un apkarošanā, kiberdrošībā, koordinētu militāro mācību un vingrinājumu attīstīšanu, kā arī partnervalstu spēju attīstīšanu.

Atbalstām darba turpināšanu pie Eiropas aizsardzības rūpniecības atbalsta programmas izveides. Latvijai ir būtiski, lai programmas finansējums būtu pieejams mazajiem un vidējiem uzņēmumiem (MVU) un tiktu noteikta programmas finansējuma daļa, kas rezervēta tieši MVU.

**Sociālajos, izglītības un kultūras jautājumos** esam gandarīti par valstu un valdību vadītāju diskusiju Gēteborgas Sociālajā samitā. Atzinīgi novērtējam Gēteborgas samitā proklamēto Eiropas Sociālo tiesību pīlāru, jo atbalstām sociālajā pīlārā ietverto politisko apņemšanos uzlabot darba un dzīves apstākļus. Uzskatām, ka samita diskusiju rezultāti būtu jāatspoguļo Eiropadomes secinājumos, tostarp pievēršoties tādiem jautājumiem kā kvalitatīvu un drošu darba vietu veicināšana, jaunās darba formas un nodarbināto aizsardzība, kā arī sociālā dialoga un pilsoniskās sabiedrības nozīme.

Atbalstām ES programmas izglītības, jaunatnes un sporta jomās *Erasmus+* turpināšanu arī pēc 2020. gada vismaz esošajā apmērā. Ir jāveicina un jāinvestē īstermiņa mobilitātē, īpaši augstākajā un profesionālajā izglītībā, lai pēc iespējas lielāks jauniešu skaits varētu tajās iesaistīties. Atbalstām arī skolotāju un mācībspēku mobilitāti. Tāpat uzskatām, ka jāveicina digitālās prasmes un medijpratība kritiskai informācijas izvērtēšanai.

*Detalizēta Latvijas pozīcija par 14. decembra Eiropadomē izskatāmajiem jautājumiem tiks iesniegta izskatīšanai 12. decembra Ministru kabineta sēdē.*

15. decembrī arī plānota Eiropadomes 50. panta formāta sanāksme.

*Detalizēta Latvijas pozīcija par 15. decembra Eiropadomes 27 dalībvalstu jeb 50. panta formāta sanāksmē izskatāmajiem jautājumiem tiks iesniegta izskatīšanai 12. decembra Ministru kabineta sēdē.*

1. **2017. gada 19. oktobra Eiropadomes secinājumu īstenošana**

VLP ietvaros ministri tiks iepazīstināti ar paveikto 19. oktobra Eiropadomē pieņemto lēmumu īstenošanā tādās jomās kā migrācija, digitālie jautājumi, drošība un aizsardzība. Šis jautājums bija jau iepriekšējās (20. novembra) VLP darba kārtībā, līdz ar to plašas diskusijas netiek sagaidītas.

1. **Likumdošanas plānošana – kopējā Padomes, Eiropas Komisijas un Eiropas Parlamenta deklarācija par starpiestāžu programmu**

Balstoties uz šī gada 24. oktobrī publicēto EK darba programmu 2018. gadam, tiek izstrādāta kopēja Padomes, EK un Eiropas Parlamenta (turpmāk – EP) deklarācija, kurā tiks izcelti jautājumi, kas periodā līdz 2019. gada vidum būtu izskatāmi prioritārā kārtībā. VLP sanāksmē plānots apstiprināt kopējo Padomes, EK un EP deklarāciju. Informatīvā ziņojuma izstrādāšanas brīdī deklarācijas teksts nav pieejams, tas tiek apspriests trīspusējās Padomes, EK un EP sarunās.

**Latvijas nostāja:**

2018. gadā Latvija turpinās aktīvi iesaistīties diskusijās par ES nākotni. Latvijai būtiskākie apspriežamie ES nākotnes attīstības jautājumi būs Ekonomiskās un monetārās savienības padziļināšana un ES daudzgadu budžets pēc 2020. gada, kur īpaša uzmanība tiks pievērsta Kohēzijas politikai un Kopējai lauksaimniecības politikai. Latvija turpinās aizstāvēt savas intereses arī citās jomās: Vienotais tirgus un sociālā dimensija, Digitālais vienotais tirgus, Enerģētikas savienība un klimata politika, migrācija, tirdzniecība, aizsardzība un drošība, ārlietas.

*Izvērsta Latvijas nostāja ir atspoguļota Latvijas Republikas nacionālajā pozīcijā Nr.1 “Par Latvijai prioritāriem ES jautājumiem 2018. gadā” (apstiprināta Ministru kabinetā 2017. gada 14. novembrī un Saeimas Eiropas lietu komisijā 2017. gada 15. novembrī).*

1. **2018. gada Eiropas semestris – Ikgadējais izaugsmes ziņojums**

Vispārējo lietu padomē EK prezentēs š.g. 22. novembrī publicēto 2018. gada Izaugsmes ziņojumu (turpmāk - Ziņojumu), kas nosaka ES prioritātes ekonomikas un sociālās politikas jomās 2018. gadam. Ar ziņojuma publicēšanu tiek uzsākts 2018. gada Eiropas semestra process.

Ikgadējā izaugsmes ziņojumā ir uzsvērts, ka izaugsme ir bijusi lielāka nekā plānots, ir samazinājies bezdarbs, kā arī pieaug investīcijas un uzlabojas publiskās finanses. Vienlaikus tiek uzsvērts, ka joprojām ir iespējami uzlabojumi. Galvenie ieteikumi ir koncentrēti uz nepieciešamību dalībvalstu līmenī palielināt investīcijas, turpināt strukturālo reformu veikšanu, uzlabot situāciju darba tirgū un stiprināt darbaspēka produktivitāti un nodrošināt atbildīgu fiskālo politiku.

EK nāks klajā ar priekšlikumiem, kuru mērķis ir stiprināt Ekonomikas un monetāro savienību (turpmāk - EMS), uzlabot ES uzņēmēju konkurētspēju un attīstību, kā arī sakārtot nodokļu jomu ES, ņemot vērā aktuālos izaicinājumus (piem., nodokļu iekasēšanu digitālā jomā).

**Latvija līdzīgi kā iepriekšējos gados kopumā atbalsta Eiropas Komisijas nostāju**, ka nepieciešams palielināt investīcijas, turpināt strukturālo reformu veikšanu, uzlabot situāciju darba tirgū un stiprināt darbaspēka produktivitāti un nodrošināt atbildīgu fiskālo politiku, uzsvaru liekot uz sociālajiem aspektiem.

Latvijas Republikas Ekonomikas ministrija šobrīd gatavo nacionālo pozīciju par Ikgadējo izaugsmes ziņojumu 2018. gada Eiropas semestra ietvaros. Pozīciju plānots apstiprināt līdz 2018. gada 23. janvāra ECOFIN padomes sanāksmei.

**Vispārējo lietu padomes (50. panta formāta) sanāksmē izskatāmie jautājumi**

1. Eiropas Savienības un Apvienotās Karalistes izstāšanās sarunas – 15. decembra Eiropadomes sanāksmes 50. panta formātā sagatavošana

Notikušas sešas Eiropas Savienības sarunu kārtas ar Apvienoto Karalisti par tās izstāšanos no Eiropas Savienības: pirmā – 19. jūnijā; otrā – 17. - 20. jūlijā; trešā – 28. - 31. augustā; ceturtā –   
25. - 28. septembrī; piektā – 9. - 10. oktobrī un sestā 9. - 10. novembrī.

Izstāšanās sarunās apspriesti šādi (pirmās fāzes) jautājumi:

* pilsoņu tiesības;
* finanšu noregulējums;
* Apvienotās Karalistes (Ziemeļīrija) un Īrijas robeža;
* situācija ar tirgū laistām precēm;
* uzsāktā administratīvā un tiesu iestāžu sadarbība;
* citi administratīvi jautājumi:
  1. Eiropas Atomenerģijas kopiena (EURATOM);
  2. privilēģijas un imunitātes;
* Izstāšanās līguma pārvaldība.

Lai arī izstāšanās sarunās novērojams progress, saskaņā ar Eiropadomes vadlīnijām sākotnējās un sagatavošanas sarunas par iespējamo nākotnes attiecību modeli var uzsākt brīdī, kad izstāšanās jautājumos panākts pietiekošs progress. Pusēm jāturpina diskusija par visiem izstāšanās jautājumiem. Īpaši būtiski ir panākt virzību sarunās par finanšu noregulējumu, Īrijas – Apvienotās Karalistes (Ziemeļīrijas) robežas jautājumu, kā arī atsevišķiem pilsoņu tiesību aspektiem.

15. decembrī notiks Eiropadomes 50. panta formāta sanāksme, kurā valstu un valdību vadītāji izvērtēs progresu izstāšanās sarunās.

**2. Latvijas delegācija ES Vispārējo lietu padomes 2017. gada 12. decembra sanāksmēs**

Delegācijas vadītāja: Zanda Kalniņa-Lukaševica, Ārlietu ministrijas parlamentārā sekretāre.

Delegācijas dalībnieki: Sanita Pavļuta-Deslandes, vēstniece, pastāvīgā pārstāve Eiropas Savienībā;

Solveiga Silkalna, Ārlietu ministrijas valsts sekretāra vietniece Eiropas lietās;

Māra Engelbrehta, pirmā sekretāre, Antici, Latvijas Republikas Pastāvīgā pārstāvniecība Eiropas Savienībā;

Vita Sliede, pirmā sekretāre, Latvijas Republikas Pastāvīgā pārstāvniecība Eiropas Savienībā;

Jans Kevišs-Petuško, otrais sekretārs, Ārlietu ministrijas Pastāvīgo pārstāvju komitejas II daļas sagatavošanas nodaļa (COREPER II);

Tatevika Paronjana, trešā sekretāre, Latvijas Republikas Pastāvīgā pārstāvniecība Eiropas Savienībā.

Iesniedzējs: Ārlietu ministrs Edgars Rinkēvičs

Vīza: Valsts sekretāra p.i. Andris Pelšs

R. Virsis, 67016258

reinis.virsis@mfa.gov.lv